google/wiki40b huggingface dataset:
Linxia (Gansu)

Linxia (forenklet kinesisk: 临夏; tradisjonell kinesisk: 臨夏; pinyin: Línxià) er et autonomt prefektur for huikinesere i provinsen Gansu i det vestlige Kina. Befolkningen anslås (2004) til 1,9 millioner.
Byen Linxia var i sin tid et viktig stoppested på Silkeveien.

Kulturminner

Binglingtempelet i prefekturet er oppført på Folkerepublikken Kinas liste over kulturminner.
New Mexico

Geografi

New Mexico har et variert landskap fra ørkenområder i sør til skogsområder og snøkledde fjelltopper i nord.
Et markant trekk ved geologien i New Mexico er store kalksteinsgrotter, slik som Carlsbad Cavern og Lechuguilla Cave.

Historie

I den europeiske middelalderen var New Mexico åsted for den såkalte pueblo-kulturen. Ulike urfolk dyrket mais og bygde firkantede hus i soltørket leire, såkalt adobe. Ennå i dag finnes det samfunn i flere deler av New Mexico som har vært bebodd i hundrevis av år.
På 1500-tallet kom de første spanjolene på besøk. I 1608 grunnla de byen Santa Fe, som siden da har vært hovedstad i delstaten, og senere kom byer som Taos og Albuquerque. I 1680 gjorde pueblo-folket opprør mot spanjolene, som måtte flykte til El Paso (i dag i Texas), i 1692 kom imidlertid spanjolene tilbake. Stadige angrep fra apasje- og comanche-indianerne gjorde at denne nordlige utposten ikke utviklet seg særlig raskt. Da Spania måtte oppgi sitt kolonistyre i Mexico, fulgte New Mexico med inn i den nye meksikanske republikken. New Mexicos østlige deler fulgte med Texas ut av Mexico i 1836, mens de sentrale delene rundt Santa Fe ble okkupert av amerikanske styrker under den meksikansk-amerikanske krigen i 1846. I 1848 ble New Mexico en del av USA ifølge fredsavtalen i Guadalupe-Hidalgo. I 1912 ble New Mexico, etter å ha vært et territorium, anerkjent som USAs 47. delstat.

Språk og kultur

Spansktalende utgjør over 40 % av befolkningen i New Mexico, og de fleste av dem er etterkommere etter de opprinnelig spansktalende som bodde her før området ble del av USA, og som stort sett bor i den nordlige delen av delstaten. Deres spansk har utviklet seg i isolasjon, og har en rekke ord fra navajo og andre urspråk, samt har beholdt trekk fra eldre spansk. De har fått selskap av meksikanske immigranter, som stort sett bor i de sørlige delene av delstaten. Maten i delstaten er også påvirket av det spanske, og meksikanske favoritter av tortillas og bønner spises av alle, uansett opprinnelsen.
Delstaten har også en spesiell arkitektur. Byggemåten adobe, altså soltørket leire, ble adoptert av spanjolene, og byer som Santa Fe og Taos har kirker, offentlige bygninger og gamle bolighus i adobe. I de historiske byene må ny arkitektur tilpasse seg adobebyggeskikken.
New Mexico har ikke noe offisielt språk. Siden det ble snakket spansk her i 250 år før noen begynte å snakke engelsk, har imidlertid delstaten alltid utgitt alle offisielle dokumenter på både spansk og engelsk. Delstatssangen har tekst både på spansk og engelsk.

Fylker

New Mexico består av 33 fylker:
Disse er:
Bernalillo,
Catron,
Chaves,
Cibola,
Colfax,
Curry,
DeBaca,
Dona Ana,
Eddy,
Grant,
Guadalupe,
Harding,
Hidalgo,
Lea,
Lincoln,
Los Alamos,
Luna,
McKinley,
Mora,
Otero,
Quay,
Rio Arriba,
Roosevelt,
San Juan,
San Miguel,
Sandoval,
Santa Fe,
Sierra,
Socorro,
Taos,
Torrance,
Union og
Valencia.
Strømsbu

Strømsbu er en bydel i Arendal kommune i Aust-Agder. Bydelen omfatter først og fremst arealer som har tilhørt Strømsbu gård, og ligger vest for Arendal sentrum. Strømsbu lå utenfor bygrensen fram til 1902 da kommunene Arendal og Barbu ble slått sammen. Før 1878 lå Strømsbu i Østre Moland kommune, og var den vestligste gården i kommunen. 
Fylkesvei 420 går gjennom Strømsbu.
Arealene i Arendal sentrum (den opprinnelige byen fra 1723 til 1902) hørte til gårdene Langsæ, Strømsbu og Nedre Barbu gård. Byborgerne bygde sine hus på bygslede tomter under disse gårdene, og de betalte årlig festeavgift. 
Bydelen Strømsbu har forbindelse til Arendal sentrum i Vesterveien og  Strømsbuveien. Strømsbuveien ble utbygd i 1868, og har tidligere vært en viktig del av Arendals bybilde, før bebyggelsen langs Strømsbuveien ble skjult bak det nye Amfi Arena. 
Flere store bedrifter ble anlagt i bydelen Strømsbu. Strømsbu sag lå nær Strømsbu gård. Arendals meieri bygde sitt nye anlegg i Strømsbudalen på 1950-tallet og Gartnerhallen hadde lager nær ved. Strømsbu videregående skole er tidligere Arendal yrkesskole.
Losjehuset "Sigholts Minde" ligger på Strømsbu. Huset ble oppført sommeren 1886 og var et sentrum for begivenhetene da arbeiderforeningen Samhold tok initiativ til å stifte Arbeiderpartiet i 1887.
Kingsblood Royal

Handling

Hovedpersonen Neil Kingsblood, en hvit middelklassemann, oppdager at han har afro-amerikanske aner mens han undersøker sin familiebakgrunn. Han begynner å oppfatte seg som svart, selv om han ikke ser svart ut, og blir nødt til å velge mellom å fortsette den tilværelsen han nå ser som en tom eksistens i det hvite samfunnet og det undertrykkede, svarte samfunnet. Etter å ha fortalt om sin bakgrunn til flere hvite venner, sprer nyheten seg raskt, og han må kjempe en håpløs kamp mot rasismen i samfunnet. Klimakset i romanen er når en mobb kommer for å kaste Neil ut av huset hans i den hvite forstaden, men han går til slutt seirende ut.
Røykås

Røykås er et kommuneområde i Lørenskog kommune i Akershus. Det ligger nord for Rasta og sør for E6, like ved kommunegrensa mot Oslo.
Torgrim Emil Flaten

Bakgrunn

Flaten kommer fra en kunstnerisk familie, hans mor Leikny Derlick og hennes far kunstneren Hannes Derlick har også vært en inspirerende faktor. Torgrim er også fra tre generasjoner rammemakere på farssiden. Hans far Emil Jul Flaten var med og starte Rammebransjeforbundet i Norge og hans bestefar Einar Flaten igjen var med og starte Oslo Rammemakeres forening, som var forløperen til Rammebransjeforbundet i Norge.
Torgrim Flaten begynte jobbe med innramming 1978 i sin fars butikk Galleri Nygård, Kundebehandler i Studio as 1981. I 1987 reiste han til USA og jobbet og studerte på R&D framing school, var også i lære hos Donald W. Bowen (1987 ) i Fort Collins Colorado og hos Don Gottfredsen i Utah (1987) igjennom PPFA (Professional picture Framers Association). 
Når han kom tilbake til Norge (1987) kjøpte han rammebutikken Studio as i Oslo (startet 1924 av kunstneren Halvard storm). 1988 begynte han å holder kurs for andre rammemaker i Norge, Sverige og Danmark for Tranås Listefabrikk og Rammebransjen i Norge.
Torgrim Flaten har siden 2006 satset på kunsten og har en variert uttrykksform, med en fordypning i spesielt glass og spesielle rammer, men jobber også innen tinn, malerier , treskjæring, forgylling, akvarell, papir og stein osv.
Fylkesvei 4202

Fylkesvei 4202 går mellom Heggland og Råna i Flekkefjord kommune. Veien er 7,1 km lang.
Frem til 2019 hadde veien betegnelsen Fylkesvei 903.
Zhangjiajie

Zhangjiajie (kinesisk: 张家界; pinyin: Zhāngjiājiè) er en kinesisk by på prefekturnivå i provinsen Hunan i Sør-Kina. Befolkningen innen bygrensene anslås (2004) til 440 000, men hele prefekturet har 1,53 millioner innbyggere. 
Det vernede fjellområdet Wulingyuan ligger i byprefekturet. Det samme gjør Fengtan-demningen som er en 113 meter høy buedam i You-elva.
Mersenne-primtall

Et Mersennetall er et tall som er gitt på formen Mₙ = 2ⁿ − 1, der n er et hvilket som helst heltall. Mersennetall som er primtall kalles Mersenne-primtall. Om n er et sammensatt tall, vil Mₙ også være det. Alle Mersenne-primtall er dermed på formen Mₚ = 2ᵖ − 1, der p er et primtall, men ikke alle primtall p gir opphav til Mersenne-primtall. M₁₁ = 2047 = 23 × 89 er for eksempel ikke et primtall. Tallene er oppkalt etter den franske teologen og matematikeren Marin Mersenne.
Junior-VM i alpint 1989

Kombinasjon

Resultater mangler.

Kombinasjon

Resultater mangler.
Die Grenzboten

Die Grenzboten var et tysk ukentlig utgitt tidsskrift for politikk, litteratur og kunst, grunnlagt i 1841 av Ignaz Kuranda og nedlagt i 1923.
Tidsskriftet ble grunnlagt i Brussel, men flyttet allerede i 1842 til Leipzig, ble overtatt is 1848 av Gustav Freytag og Julian Schmidt og ble et talerør for prøyssisk liberalisme og med tiden det nasjonalliberale partiets fremste tidsskrift.
Festplassen

Festplassen er en åpen plass i Bergen sentrum, ved nordenden av Lille Lungegårdsvann. 
Siden 1929 har stedet Festplassen vært sentrum for feiringen av 17. mai i Bergen, og den har også vært arena for mange arrangementer som tivoli, sirkus og den tradisjonelle  lysfesten i sentrum før jul. I perioden 1967 til 2003 var plassen også «midlertidig» parkeringsplass.
I juni 2003 startet arbeidet med å omarbeide Festplassen til slik den fremstår idag. Den gjenåpnet for publikum i november 2004.
Sportsklubben Bergen Sparta

Historie

Bergen Sparta ble stiftet av Henry Bolstad, Karl Bolstad, Finn Hovland, Marius Bolstad og Hilmar Kjærland og var før krigen medlem av Arbeidernes Idrettsforbund.
Dagfinn Næss, som bokset for klubben i klassen lett weltervekt, tok fire kongepokaler i perioden 1954–1961, Anders Styve det samme i perioden 1994–1997.
Anepsiomorpha

Utseende

En middelsstor, bredt oval, halvblank, brunrød og svart (i alle fall på døde eksemplarer) skjoldbille, tegningene varierer mye. Dekkvingene framhjørner er lite framskytende. Hodet er ikke synlig ovenfra, antennene omtrent så lange som pronotums bredde. Pronotum er avrundet, tydelig smalere enn dekkvingene, danner ikke en kontinuerlig kurve med dem. Dekkvingene er rundede med noe utvidete sidekanter. Beina er nokså korte.

Levevis

Artens vertsplante er ukjent.

Utbredelse

Arten er utbredt i det sørlige Brasil, Bolivia og det nordlige Argentina.
Knappentunet

Knappentunet er en allmennpsykiatrisk behandlingsenhet ved Haukeland universitetssykehus. Tunet ligger i Knappenveien 23d i Straumsgrend i Fana.

Bakgrunn

Etter krigen ble det bygd psykiatriske sykehjem beregnet på langtidspasienter som ikke egnet seg til privat forpleining. Bergen kommune, fylkene Hordaland og Sogn og Fjordane vedtok i 1951 å omgjøre en tidligere tysk offisersforlegning og senere fangeleir til et hjem for sinnslidende i Bergen, Hordaland og Sogn og Fjordane. Institusjonen, Knappen pleieheim, ble opprettet i 1954 som en av landets første åpne psykiatriske institusjoner.
Det medisinske og økonomiske tilsyn var og er underlagt Sandviken sykehus, tidligere Neevengården. Etter lov av 1999 om psykisk helsevern ble Knappentunet ytterligere tilknyttet sykehuset.
I 1971 endret pleiehjemmet navn til Knappen sjukeheim, og til Knappentunet i 1987. I vedtektene ble det nedfelt at hjemmet eies og drives i fellesskap av Bergen kommune og de to fylkene. Fra 1972 stod fylkene som eiere, og fra 1979 ble Hordaland fylkeskommune eneeier. Institusjonen ble overtatt av staten i 2002.
Bergen Byarkiv oppbevarer deler av arkivet etter Knappentunet.
Nitrophoska

Nitrophoska er varemerkenavnet til verdens første homogene fullgjødsel (NPK-gjødsel), produsert av IG Farben fra 1927. Produktet var opprinnelig et tresidig gjødsel med delkomponentene nitrogen (N), fosfor (P) og kalium (K), noe som også gjenspeiles i merkenavnet. I Russland og andre land i det tidligere Sovjetunionen blir merkenavnet Nitrophoska brukt synonymt med produktklassen. IG Farbens NPK-prosess var utviklet med basis i svovelsyre. Svovelsyreproduksjonen var kostbar og framstillingsmetoden ga store mengder avfallstoffer i form av gips. IG Farben anvendte senere Oddaprosessen, basert på salpetersyre, uten lisens. Etter avviklingen av IG Fargen etter den andre verdenskrig har Nitrophoska blitt produsert av Bayer. I Norge selges Nitrophoska i dag under varemerket Blåkorn.
Bukefalia

Bukefalia eller Alexandria Bukefalos (gresk: Βουκεφαλία eller Αλεξάνδρεια Βουκέφαλος) var en by som ble grunnlagt av Aleksander den store til minne om hans hest Bukefalos. Den ble grunnlagt 326 f.Kr. og lå nær Hydaspesfloden – dagens Jhelum.

Beskrivelse

Byen lå ved Hydaspesfloden øst for Indus. Hesten Bukefalos døde etter slaget ved Hydaspes i 326 f.Kr., og garnisonen ble bebodd av grekere og perser samt innfødte (pauravas). De store havneanleggene som skal ha vært her tyder på at byen var et såkalt emporion, et handelssentrum.
Byens nøyaktige beliggenhet er ukjent, men Nikaia (Nicaea) ble også grunnlagt ved plassen for slaget omkring samme tid.
Uansett byens beliggenhet var den et betydelig sentrum for en tid. Den nevnes i flere kilder, som i Metzepitomet, og er med på den sen-romerske Tabula Peutingeriana. Et antall andre byer fikk prefikset Alexandria i perioden, og Aleksander den store grunnla nærmere 20 byer og omdøpte nærmere 70, ifølge Plinius den eldre.

Navn

Byen har vært kjent under mane navn, som Alexandria Bukefala (gresk: Αλεξάνδρεια Βουκεφάλα), Alexandria Bukefalos (gresk: Αλεξάνδρεια Βουκεφάλος), Bukefala (gresk: Βουκεφάλα) og Bukefalia (gresk: Βουκεφάλια). I den engelskspråklige verden er flere latinske navneformer vel utbredte, blant annet Alexandria Bucephalous och Bucephala.
Ælfgifu

Etymologi

Navneleddet ælf er dannet av gammelengelske ælf eller alf, «alv». Den norrøne formen av leddet var ælfR. Navneleddet gifu har opprinnelse i urgermanske *gebo-, «gave». De norrøne formene av navneleddet er gjaf eller gjǫf.
Navnet har også blitt skrevet Aelgifu, Aelfgifu, Elgifu, Aelfgitha og Alfiva. Alfífa er en islandsk form av navnet.
40. marineinfanteribrigade

40. marineinfanteribrigade (russisk:  40-я отдельная Краснодарско-Харбинская дважды Краснознамённая бригада морской пехоты, - 40. selvstendige Krasnodar-Kharbinsk tyve ganger Røde Fane marineinfanteribrigade) er et manøverelement i den russiske stillehavsflåten forlagt til byen Petropavlovsk-Kamtsjatskij.
Kellgrenprisen

Kellgrenprisen (Svensk: Kellgrenpriset) er en svensk litteraturpris på 200 000 SEK. Prisen ble innstiftet i 1979 og deles ut årlig av Svenska Akademien.
Daniel-André Tande

Karriere

Han deltok i Junior-VM på ski 2013, der han kom på femteplass i lagkonkurransen og 32.-plass individuelt. Han deltok i Hopp-NM i 2013, der han fikk bronse i lagkonkurransen. Individuelt fikk han sjetteplass i stor bakke.
I sesongen 2013–14 debuterte Tande også i verdenscupen i skihopping, der han hadde femteplass i laghopp og femtendeplass individuelt som beste plasseringer. I månedsskiftet januar/februar 2014 deltok han i Junior-VM på ski 2014. Der kom det norske laget på tredjeplass i laghopp, og laget bestod av Tande, Johann André Forfang, Hans Petter Bergquist og Mats Berggaard. Individuelt kom han på 14.-plass i 90-metersbakken, av 71 deltakere.
I en ren duell om sisteplass blant de norske skihoppernes OL-tropp for 2014 for herrer i NM i skihopping i stor bakke mellom Tande og Tom Hilde, ble Tande tatt ut for Norge til Vinter-OL 2014 i Sotsji. Tande ble ubrukt reserve i Sotsji, men deltok i offisielle treningsomganger.
22. november 2015 tok Tande sin første og Norges 99. verdenscupseier på Vogtland Arena i Klingenthal i Verdenscupen i skihopping 2015/16.
Tande ble verdensmester i skiflyging i laghopp i VM 2016 i Kulm, sammen med Anders Fannemel, Johann André Forfang og Kenneth Gangnes.
I Hoppuka 2016/17 ble Tande nummer fire i åpningsrennet i Oberstdorf, og han vant nyttårshopprennet i Garmisch-Partenkirchen og rennet i Innsbruck. Tande ledet sammenlagt før avslutningsrennet i Bischofshofen, men mislyktes i det siste hoppet og ble nummer tre sammenlagt i hoppuka. Det viste seg at det mislykkede sistehoppet på 117 meter skyldes en utstyrsfeil.
I Ski-VM 2017 i Lahtis var han på det norske laget som tok sølv i lagkonkurransen i stor bakke. På det norske laget hoppet også Johann André Forfang, Anders Fannemel og Andreas Stjernen.
I VM i skiflyging 2018 i Oberstdorf ble han verdensmester, etter at fjerdeomgangen måtte avlyses pga. sterk vind og snøfall. Dagen etter tok han gull i lagkonkurransen, sammen med Robert Johansson, Andreas Stjernen og Johann André Forfang.
I Vinter-OL 2018 i Pyeongchang ble han nummer seks i normalbakke, nummer fire i stor bakke, og han hoppet på det norske laget som tok gull i laghopp. De øvrige tre på laget var Andreas Stjernen, Johann André Forfang og Robert Johansson.
Popposteinen

Popposteinen er en gammel dansk gravhaug ved hærvegen i Sydslesvig.
Sagnet forteller at omkring år 960 døpte den hellige Poppo av Slesvig den danske kongen Harald Blåtann i Helligbekken. Popposteinen kalles derfor også for dåpssteinen. Handlingen symboliserte at danskene herved offisielt ble kristne.
Gravhaugen er bygget rundt 3 500 f.Kr. Gravkammeret er ca. 2,4 meter langt og 1 meter bredt. Det er bygget av seks sidesteiner, to stein på hver langside, én stor stein i enden i nord og en lav stein i syd.
Popposteinen ble i 1858 fredet av den danske kong Frederik VII. Han kjøpte minnesmerket av den daværende eier. I kontrakten ble det bestemt at alle og enhver skal ha adgang til minnesmerket.
Slesvig er det danske navnet for den nå tyske byen Schleswig (tysk: Schleswig), men også et nyere navn for Hedeby, en dansk kaupang som var den største og viktigste byen i Norden på 1000-tallet.
Ussuriana

Utseende

Middelsstore (vingespenn 35-40 millimeter) stjertvinger med korte stjerter på bakvingene. Både over- og undersiden er ganske bleke, hvite til gulaktige, med mørke vingespisser og mørk forkant på forvingen.

Levevis

Larvene lever på askeslekten (Fraxinus).

Utbredelse

Slekten, som er oppkalt etter elven Ussuri, er utbredt i Øst-Asia, i Øst-Sibir (Primorje), det nordøstlige Kina, Korea og Japan.
Rønvik menighet

Rønvik menighet er en menighet og sogn i Bodø domprosti i Sør-Hålogaland bispedømme, og omfatter Rønvik, Skivika og Løpsmark bydeler. Menighetens sognekirke er Rønvik kirke, som ligger i Årnes, sentralt i sognet. I tillegg har Rønvik sykehus et eget kapell, til bruk for innlagte. Menigheten har åtte ansatte i sognekirka, der sogneprest er Svein Malmbekk.
Rønvik kirke arrangerer både dåp, gravferd og vielser. I 2012 viste statistikken at 67 ble døpt, 36 hadde gravferd og 11 par viet seg i Rønvik kirke. Menigheten har også alle konfirmasjoner samlet i sognekirka.
Rønvik menighets menighetsråd er et råd som velges for en fireårsperiode av domprostiet. Det består av åtte faste medlemmer, og fem varamedlemmer. Menighetsrådets leder og nestleder er henholdsvis Monica Nilsen og Ingrid Løkken.
Akupressur

Akupressur er en form for alternativ behandling som gjerne beskrives som akupunktur uten nåler. Den antas av utøverne å innebære at man ved å trykke på bestemte steder på kroppen, vanligvis med fingrene eller å tilføre press med omslag, kan oppnå positiv helseeffekt. Metoden benytter de samme punkter langs kroppens meridianer som akupunktur og metoden er velkjent innen tradisjonell kinesisk medisin.
Det finnes studier som påviser moderat effekt av akupressur mot enkelte lidelser, eksempelvis svangerskapskvalme. Grunnet vanskeligheter med å få til reell blinding av studier på akupressur er det usikkert om dette er en klinisk relatert effekt eller placeboeffekt.
Kakita

Utseende

En liten (5,2 millimeter), bred, kort sylindrisk, brunlig bladbille. Oversiden er ganske knudrete. Arten kjennes lett på at hodet har et langt, skovlformet framspring, og at pronotum har et fremoverrettet horn på hver side. Hodet er kort og bredt. Antennene er sagtakkede fra det femte leddet og utover.

Levevis

Som de fleste andre bladbiller lever de på planter.

Utbredelse

Slekten er foreløpig kjent fra bare ett enkelt eksemplar (en hunn) fra delstaten Rio de Janeiro i Brasil.
Magnus Eriksson (fotballspiller, født 1990)

Tidlig karriere

Eriksson startet karrieren i AIK's fotballakademi. Han ble tatt opp i førstelaget i 2006, da Rikard Norling var manager for klubben, men Eriksson spilte aldri obligatoriske kamper for klubben. Etter to sesonger uten spill, ble Eriksson lånt ut til to geografisk nærliggende klubber, først Akropolis IF, og senere Väsby United. Eriksson gikk til Väsby United på mer permanent basis etter utlånsperioden. Eriksson tilbragte de neste to sesongene i klubben, som spilte i Superettan, og scoret elleve mål på 29 kamper i løpet av 2010-sesongen.

Åtvidabergs FF

Eriksson gikk til Åtvidabergs FF, som også spilte i Superettan, før 2011-sesongen. Det viste seg å bli en bra sesong for både klubben og Eriksson, og Eriksson scoret 15 mål på 30 kamper for klubben. Han var dermed tredje mestscorende i ligaen dette året, og biro til klubbens opprykk til Allsvenskan. I 2012-sesongen scoret Eriksson elleve mål på 20 kamper før han ble solg til belgiske Gent under overgangsvinduet sommeren 2012.

Gent

Det ble kjent 21. august 2012 at Eriksson skulle spille for Gent i Jupiler Pro League. Eriksson spilte kun fire kamper i 2012/13-sesongen. Tre ulike managere ledet klubben perioden Eriksson var der, og han fikk lite spilletid.

Malmö FF

Eriksson gikk til Malmö FF 21. januar 2013, hvor han signerte en kontrakt for fire år. Eriksson vedkjente at en avgjørende faktor for overgangen, var at hans tidligere trener, Rikard Norling, som nå var manager for Malmö FF, hadde kontaktet ham personlig, og meddelt at han ønsket Eriksson til klubben.
Jupiter Amphitheatre

Jupiter Amphitheatre er en dal med bratte sider øst i Morozumi Range i Victoria Land i Antarktis. Dalen er okkupert av en isbre og begynder mellom Sickle Nunatak og Mount Van Veen. Den ble kartlagt av U.S. Geological Survey (USGS) etter landmålinger og flyfoto tatt av U.S. Navy i 1960-63. Navnet ble benyttet av geolog-gruppen fra New Zealand Geological Survey Antarctic Expedition (NZGSAE) sommeren 1967-68.
Bokhandel

En bokhandel er en butikk som selger bøker og ofte også papir- og kontorvarer. 
Noen norske bokhandelkjeder er Notabene, Ark, Tanum, Norli, Libris, Akademika (studentbokhandel) og Studia (studentbokhandel).
Den demokratiske allianse (Hellas)

Den demokratiske allianse (gresk: Δημοκρατική Συμμαχία, Dimokratiki Symmachia) er et sentrumspolitisk parti i Hellas. Det ble grunnlagt 21. november 2010 av Dora Bakoyannis, tidligere blant annet utenriksminister i Hellas. Hun forlot det liberaldemokratiske Nea Dimokratia på grunn av uenighet omkring de nødlånene som EU og IMF hadde bevilget til Hellas. Partiets første kongress fant sted i slutten av mai 2011.
Partiet tilhører European Liberal Democrat and Reform Party (ELDR) og dets eneste europaparlamentariker (som ble innvalgt på Nea Dimokratias mandat) tilhører Alliansen av liberale og demokrater for Europa (ALDE).
Ghosts (1915)

Handling

Foreldrene til Helen innvender mot hennes kjærlighet til den fattige pastor Manders. De overtaler henne til å gifte seg med skjørtejegeren kaptein Arling for pengenes skyld. Familielegen opplyser at Arling kan overføre en kjønnssykdom til parets barn. Når Helen oppdager ektefellens affære med nabokona instruerer pastoren henne til å forbli hos mannen. Legen holder tyst om foreldreskapet til Regine. Hun er et resultat av en affære mellom Helen og pastoren.
Helen og Arling får sønnen Osvald. Seks år gammel opplever Osvald at faren dør. Noen år etter studerer Osvald kunst i Paris, hvor han begynner å få anfall av sinnssykdom. Helen leter etter ei «ubesudlet» jente til ham. Hun introduserer ham for Regina. De har planer om å inngå ekteskap, men legen får stanset bryllupet gjennom å avsløre sannheten om Reginas bakgrunn. Forbitret overgår Oswald sin fars overdrivelser, mens hjernen hans råtner. Regina drar til et kloster. Når Helen finner Oswald på gulvet lekende med solstråler oppsøker hun lege. I hennes fravær svelger han gift. Helen finner til slutt trøst hos legen.
Caelorrhina superba

Utseende

En middelsstor (28-35 millimeter), avlang, ensfarget skinnende grønn gullbasse. Pannen er fremstrakt, avrundet firkantet, noe innbuktet foran, uten tenner eller horn. Pronotum er rundet, avsmalnende forover. Dekkvingene er nesten jevnbrede, i spissen danner sømmen en liten tann.

Levevis

De voksne billene eter gjerne frukt.

Utbredelse

Arten er kjent fra Nigeria, Kongo, Kamerun og Uganda.
Percance

Percance er en kostarikansk musikkgruppe som spiller ska og latinorock. Gruppa blei danna i 2006 i San José, og er i dag en av landets mest populære musikkgrupper. Den er kjent for låter som «Girar el Mundo», «Me Lo Tomo Todo» og «¿Dónde Iré a Parar?».